În plină epidemie de coronavirus, Biserica Ortodoxă și preoții nu au înțeles nimic din pericolul care ne paște. De asemenea, ordinele militare ale autorităților desemnate să gestioneze împiedicarea răspândirii epidemiei cu noul Coronavirus, sunt nesocotite pe față.

Echipa de reporteri de la Cluj24.ro au surprins azi scene absolut incredibile la Catedrala Ortodoxă din Cluj Napoca. Se presupune că mai ales în aceste zile trebuie să fim mai atenți și să nu intrăm în contact unii cu alții.

În timpul oficierii Sfintei Liturghii, călugării și preoții de la Catedrala Mitropolitană din Cluj îi împărtășeau pe credincioși cu aceeași linguriță, fără ca aceasta să fie ștearsă înainte de refolosire. Și ca și când nu ar ști de epidemia de coronavirus, care riscă să se răspândească cu rapiditate în țara noastră, credincioșii nu aveau nicio obiecție, ba mai mult, stăteau frumos la coadă.

La un moment dat, unul dintre credincioși s-a arătat indignat că reporterii Cluj24.ro au filmat scenele teribile și a încercat să îi împiedice pe jurnaliști să își facă meseria. ”Pot să stau unde vreau eu”, spunea habotnicul, care se posta tot în fața camerei de luat vederi. Persoana în cauză se numește Bogdan F. Ulterior, acesta s-a arătat iritat că pe filmare apare imaginea copilului lui, dar uită un fapt simplu, el a fost cel care s-a postat cu copilul în brațe, în fața camerei de luat vederi.

Cluj24.ro îi atrage atenția prefectului de Cluj, Mircea Abrudean, directorului Direcției de Sănătate Publică Cluj, Mihai Moisescu dar și mitropolitului Clujului, IPS Andrei, în legătură cu situația existentă. De asemenea, le mai aducem la cunoștință preoților că în Italia, până ieri, au murit 17 preoți, care s-au infectat cu coronavirus, în timpul împărtășirii credincioșilor dar în momentul slujbelor religioase.

Un articol de Răzvan Dan/Ștefan Chețan

Video: proprietatea Cluj24.ro